《寄题松江之青龙瞿睿夫通波草阁诗》
元代·成廷圭

五月通波草阁寒，绿阴长日此凭栏。山如碧凤参差出，江作青龙左右蟠。

榄子烧香云母火，樱桃行酒水晶盘。老夫亦有鹅溪绢，也欲相从看写兰。

作者简介：元芜城人，字原常，一字元章，又字礼执。好读书，工诗。奉母居市廛，植竹庭院间，扁其燕息之所曰居竹轩。晚遭乱，避地吴中。卒年七十余。有《居竹轩集》。